b'\n_START_ARTICLE_\nBlokfl\xc3\xb8jte\n_START_SECTION_\nTidlige blokfl\xc3\xb8jter\n_START_PARAGRAPH_\nDer findes meget tidlige eksempler p\xc3\xa5 gennemborede fl\xc3\xb8jter. I jernalderen brugtes blandt andet knogler fra dyr._NEWLINE_Den \xc3\xa6gte blokfl\xc3\xb8jte adskilder sig fra andre endebl\xc3\xa6ste fl\xc3\xb8jter ved at have otte fingerhuller; syv foran og et bagp\xc3\xa5 instrumentet, og ved at have en konisk boring. Man mener at disse instrumenter udvikledes i 1400-tallet, men nogle peger p\xc3\xa5 at blokfl\xc3\xb8jten er \xc3\xa6ldre, baseret p\xc3\xa5 kalkmalerier._NEWLINE_De tidlige blokfl\xc3\xb8jter var designet til at kunne spilles enten med h\xc3\xb8jre eller venstre h\xc3\xa5nd \xc3\xb8verst; Det nederste hul, forskudt fra midten, var boret i begge sider, og blokfl\xc3\xb8jtenisten ville fylde det hul han ikke skulle bruge med voks. Senere videreudviklinger af blokfl\xc3\xb8jten gjorde op med venstreh\xc3\xa5ndsstillingen, og senere udgaver af blokfl\xc3\xb8jten har derfor kun et nederste-hul.\n_START_SECTION_\nRen\xc3\xa6ssancen\n_START_PARAGRAPH_\nBlokfl\xc3\xb8jten oplevede stor popularitet i l\xc3\xb8beet af 16. og 17. \xc3\xa5rhundrede. Populariteten har formentlig h\xc3\xa6ngt sammen med at adelen og de gejstlige ikke l\xc3\xa6ngere var de eneste der havde adgang til musik. Trykpressen havde gjort det tilg\xc3\xa6ngeligt for almindelige mennesker._NEWLINE_Blokfl\xc3\xb8jtens popularitet gik dog ikke kun nedefter til de lavere klasser: Ved kong Henry 8.s d\xc3\xb8d blev det gjort op at han besad 76 blokfl\xc3\xb8jter\n_START_SECTION_\nBarokken\n_START_PARAGRAPH_\nI l\xc3\xb8bet af 17. \xc3\xa5rhundrede undergik instrumentet nogle \xc3\xa6ndringer resulterende i en ny art blokfl\xc3\xb8jte: Barok blokfl\xc3\xb8jten. I denne periode skrev b\xc3\xa5de Bach og Vivaldi musik for blokfl\xc3\xb8jten.\n_START_SECTION_\nBlokfl\xc3\xb8jtens nedgang\n_START_PARAGRAPH_\nInteressen for instrumentet m\xc3\xb8dte en nedgang i 1800-tallet. Der var flere grunde til dette: De f\xc3\xb8rende instrumentbyggere (fx Hotteterre famillien) valgte at koncentrere sig om at videreudvikle tv\xc3\xa6rfl\xc3\xb8jten, da denne tilb\xc3\xb8d mange fordele over blokfl\xc3\xb8jten som fx de st\xc3\xb8rre muligheder for dynamik og artikulation, ligesom den kromatiske skala l\xc3\xa5 nemmere for tv\xc3\xa6rfl\xc3\xb8jten. I starten af romantikken var blokfl\xc3\xb8jtens rolle stort set overtaget af tv\xc3\xa6rfl\xc3\xb8jten og klarinetten. Der var dog nogle f\xc3\xa5 instrumentbyggere som holdt fast i instrumentet, og disse f\xc3\xa5 er \xc3\xa5rsag til at instrumentet ikke er komplet forsvundet.\n_START_SECTION_\n20. \xc3\xa5rhundrede og frem\n_START_PARAGRAPH_\nI starten af 20. \xc3\xa5rhundrede blev blokfl\xc3\xb8jten genfundet af entusiaster af tidlig musik, men instrumentet blev ogs\xc3\xa5 kun brugt til dette form\xc3\xa5l. P\xc3\xa5 den tid var instrumentet s\xc3\xa5 ukendt at Stravinsky troede det var en art klarinet._NEWLINE_Noget af ansvaret for blokfl\xc3\xb8jtens genoplivede succes kan tilskrives Arnold Dolmetsch. Han spredte kendskabet til blokfl\xc3\xb8jten i Storbritannien, men ogs\xc3\xa5 Konservatoriet i Bruxelles (hvor Dolmetsch var udl\xc3\xa6rt fra) og Bogenhauser K\xc3\xbcnstnerkapelle havde en stor del i ansvaret for det fornyede kendskab til blokfl\xc3\xb8jten._NEWLINE_Siden er blokfl\xc3\xb8jten fortsat steget i popularitet, og op igennem 1900-tallet er fl\xc3\xb8jten blevet brugt af the Beatles, the Rolling Stones, Led Zeppelin og Jimi Hendrix.\n_START_SECTION_\nVirkem\xc3\xa5de\n_START_PARAGRAPH_\nBlokfl\xc3\xb8jtens lyd opst\xc3\xa5r i hovedstykket. Selve hovedet er helt gennemboret, og i enden sidder en tr\xc3\xa6blok (A) (heraf navnet Blokfl\xc3\xb8jte). N\xc3\xa5r der pustes i mundstykket, flyder luften igennem luftskakten (B), og deles i lydhullet (C), hvorved tonen opst\xc3\xa5r._NEWLINE_Det indre hul i blokfl\xc3\xb8jten har megen indflydelse p\xc3\xa5 fl\xc3\xb8jtens klang: Renesancefl\xc3\xb8jter og tidligere var oftest boret s\xc3\xa5ledes at det indre hul var s\xc3\xa5 stort som muligt. Dette giver en kraftigere tone, men ikke s\xc3\xa5 mange overtoner, og dermed en mere flad lyd. Omvendt giver det flere overtoner og en mere rig klang, hvis hullet er smalt, men til geng\xc3\xa6ld bliver lyden svagere._NEWLINE_Denne karakteristik har f\xc3\xb8rt til et kompromis: De fleste moderne blokfl\xc3\xb8jter er konisk borede, alts\xc3\xa5 det indre hul er kegleformet, med den bredeste ende t\xc3\xa6ttest ved hovedstykket. Dette giver generelt en rimelig klang, og samtidig er instrumentet ikke for spagf\xc3\xa6rdigt._NEWLINE_Blokfl\xc3\xb8jtens toneh\xc3\xb8jde reguleres ved at placere fingre over fingerhullerne, og dermed forl\xc3\xa6nge tonekammerets l\xc3\xa6ngde._NEWLINE_Blokfl\xc3\xb8jten kan finstemmes til en marginalt dybere tone ved at tr\xc3\xa6kke hovedstykket og kroppen fra hinanden, og dermed forl\xc3\xa6nge fl\xc3\xb8jtens samlede l\xc3\xa6ngde. Dette er nyttigt da tonen generelt bliver en smule h\xc3\xb8jere n\xc3\xa5r fl\xc3\xb8jten er varm.'